Verslag oor Riah Phiyega bekend gemaak | Maroela Media
Volgens die verslag is Phiyega nie geskik om haar amp te beklee nie en sy moet afgedank word.
Zakhele Mbhele, woordvoerder van die Demokratiese Alliansie, het intussen gesê Francois Beukman, voorsitter van die polisie se portefeuljekomitee, moet versoek dat die gefinaliseerde verslag van die Claassen-kommissie van Ondersoek aan die parlement voorgehou moet word.
Volgens Mbhele wil dit voorkom of die finale verslag reeds op 13 November beskikbaar was. Artikel 8(6) van die Polisiewet lui soos volg: "Teen die einde van die ondersoek moet die raad die verslag by (i) die president; (ii) die betrokke kommissaris; en (iii) die parlementêre komitees ingedien word".
"Alhoewel die DA die bevinding, dat Phiyega nie bevoeg is nie, verwelkom, soos ons al lank aanvoer, hou ons vol dat die ondersoek vergroot moet word om al Phiyega se mislukkings tydens haar diensperiode in te sluit, sodat die gevolgtrekking omvattend kan wees. Die DA het verlede jaar reeds pres. Zuma in dié verband hieroor genader."
Volgens die DA was Phiyega aan die stuur tydens die SAPD se "aanhoudende en chroniese agteruitgang" en sy het die polisie se vermoë, om seker te maak dat gewone Suid-Afrikaners veilig in hul huise, by die werk en op straat is, benadeel.
"Totdat Suid-Afrikaners nie meer in vrees lewe nie, kan hulle nie hul volle potensiaal bereik en voordeel trek uit die geleenthede wat vir hulle beskikbaar is nie. Dit is nou tyd dat die polisiediens gelei word deur ervare en bevoegde senior bestuur met integriteit wat die veiligheid van alle Suid-Afrikaners sal verseker deur seker te maak elke polisiestasie het die personeel, voertuie, fasiliteite, toerusting en opleiding wat hulle benodig om misdaad doeltreffend te bekamp."
Die openbare verhore in die ondersoek, onder leiding van regter Neels Claassen, en bygestaan deur advokate Bernard Khuzwayo en Anusha Rawjee, is reeds in Junie vanjaar afgehandel.
Adv. William Mokhari, vir Phiyega, het in daardie stadium die kommissie versoek om sy kliënt vry te spreek wanneer hulle 'n finale aanbeveling aan Zuma maak. "Daar is 'n hele aantal opsies: julle kan sê geen stappe hoef teen haar gedoen word nie; of julle kan voorstel dat haar salaris verminder word; of dat sy na 'n ander departement oorgeplaas moet word," het hy gesê. "Maar gegewe die bewyse wat ons voorgehou het, versoek ons dat julle haar eintlik moet vryspreek op alle aanklagte."
Pres. Jacob Zuma het die kommissie van ondersoek in September 2015 op die been gebring op aanbeveling van die Farlam kommissie van ondersoek, wat die Marikana-sterftes ondersoek het. Die Farlam-kommissie se verslag het aangedui dat Phiyega die grootste deel van die blaam moet dra vir operasionele flaters wat uiteindelik tot die dood van 34 mynwerkers op 16 Augustus 2012 gelei het.
Zuma het die nasionale polisiehoof in Oktober verlede jaar geskors hangende die bevinding van die ondersoek.
Die kommissie moes onder meer ondersoek of Phiyega, in samewerking met ander lede in die SAPD se leierskapstruktuur, die kommissie "mislei" het deur die feit te verberg dat hulle die taktiese operasie gedurende 'n bestuursvergadering goedgekeur het 'n dag voor die skietery. Die raad sal ook ondersoek of Phiyega, toe sy besluit het om die taktiese roete te volg, die "tragiese en katastrofiese gevolge" kon voorsien.
Lees alle vorige berigte oor Riah Phiyega op Maroela Media.
Ek kan nie glo dat n kommissie aangestel moet word om dit te bepaal. Dan neem dit hulle nog n jaar om dit te ontdek nie. Wat het die oefening ons gekos? Sekerlik nie net die 34 mense lewe said nie !
Die moordenaar van Magoo's Bar by name robert mcbride, is na sy afdanking net keer op keer ander werk aangebied. Elke keer senior posisies. Waarskynlik sal dieselfde gebeur met die antie.
Wat ek nie verstaan nie is dit: Toe sy aansoek gedoen het vir die pos, wat was die proses om haar gekeur te kry daarvoor? Ek het 'n klein besigheid. As ek 'n pos adverteer dan ontvang ek aansoeke. Daardie aansoeke bevat mense se inligting asook hulle kwalifikasies, asook 'n motivering waarom hulle aansoek doen vir die pos. Dan word onderhoude gevoer om te bepaal wie die beste kandidaat sal wees. Na daardie kort-lys opgestel is, volg 'n volgende rondte onderhoude, en uiteindelik 'n aanstelling. Hierdie aanstelling bevat gewoonlik 'n voorwaarde dat die persoon aangestel word vir 'n proeftydperk, en… Lees meer »
Hoeveel jaar polisie ondervinding het sy? Dis waar die ondersoek al moes begin het. Het sy wel elke medalje wat op haar uniform pronk … verdien?
Kom ons wees eerlik wie van hulle is gekwalifiseerd vir die poste wat hul beklee…..van bo tot onder……NIE EEN NIE